En 24-årig mandlig bilist havde ikke i sinde at stoppe, da en civil hundepatrulje fredag aften klokken 23.54 signalererede til ham, at han skulle holde ind til siden. Det fik patruljen til at aktivere udrykning og sætte efter bilisten. Den 24-årige stoppede endelig i Holbergsgade i Aalborg. Han var dog stadig ikke interesseret i at tale med politiet – og i stedet løb han fra stedet. Det fortæller Bruno Brix, der er vagtchef ved Nordjyllands Politi. - Man sætter en hund efter manden, som stopper ham ikke så langt derfra. Den stopper ham ved at bide, siger Bruno Brix. Politiet kunne derefter endelig tale med manden og undersøge, hvorfor han ikke havde lyst til at stoppe. Det viste sig, at manden havde en mindre mængde kokain i bilen, og han desuden havde mistet sit kørekort. - Man har taget prøve for kørsel under påvirkning af euforiserende stoffer, siger vagtchefen. Den 24-årige mand, der er fra lokalområdet, måtte en tur på skadestuen på grund af hundebid. Han blev sigtet og løsladt igen.

Referat:
En 24-årig mand ville ikke standse, da en civil hundepatrulje forsøgte at stoppe ham i Aalborg. Manden endte med at hoppe ud af sin bil og løbe væk – uden held.